Oznámenie Komisie Rade týkajúce sa účasti Európskeho spoločenstva na piatej ministerskej konferencii o ochrane lesov v Európe (Varšava 5. – 7. novembra 2007) /* KOM/2007/0597 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 12.10.2007 KOM(2007) 597 v konečnom znení OZNÁMENIE KOMISIE RADE týkajúce sa účasti Európskeho spoločenstva na piatej ministerskej konferencii o ochrane lesov v Európe (Varšava 5. – 7. novembra 2007) OZNÁMENIE KOMISIE RADE týkajúce sa účasti Európskeho spoločenstva na piatej ministerskej konferencii o ochrane lesov v Európe (Varšava 5. – 7. novembra 2007) Nasledujúca ministerská konferencia o ochrane lesov v Európe sa bude konať vo Varšave v dňoch 5., 6. a 7. novembra 2007. Na konferencii organizovanej spoločne Poľskom a Nórskom sa zúčastní viac ako 40 európskych štátov, medzi nimi všetky členské štáty EÚ. Od roku 1990 sa konali štyri ministerské konferencie o ochrane lesov v Európe. Prvá ministerská konferencia o ochrane lesov v Európe, ktorá sa konala v decembri 1990 v Štrasburgu, bola venovaná predovšetkým monitorovaniu a ochrane lesov a otázkam ich skúmania. Druhá ministerská konferencia, ktorá sa konala v júni 1993 v Helsinkách, sa zaoberala hlavne udržateľným riadením lesov, ochranou biologickej diverzity v lesoch, vzťahom lesov ku klíme a lesmi v krajinách strednej a východnej Európy. Tretia ministerská konferencia, ktorá sa konala v júni 1998 v Lisabone, sa sústredila na spoločensko-hospodárske aspekty európskeho odvetvia lesného hospodárstva, kritériá a indikátory udržateľného riadenia lesov a ochranu biologickej a krajinnej diverzity. A napokon štvrtá ministerská konferencia o ochrane lesov v Európe, ktorá sa konala v apríli 2003 vo Viedni, sa zaoberala najmä integrovaním udržateľného riadenia lesov do širšieho kontextu udržateľného rozvoja. Rada splnomocnila Komisiu zúčastniť sa na týchto štyroch konferenciách v zastúpení Európskeho spoločenstva a podpísať záverečné akty spolu s členskými štátmi. Podobne ako v prípade predchádzajúcich troch konferencií, piata ministerská konferencia o ochrane lesov v Európe je krokom k tomu, aby sa v európskych lesoch implementovali rozličné záväzky prijaté na Konferencii OSN o životnom prostredí a rozvoji, ktorá sa konala v Riu de Janeiro v roku 1992, vrátane dohovoru o biologickej diverzite, dohovoru o boji proti dezertifikácii a rámcového dohovoru o zmene klímy, ako aj záväzky prijaté neskôr na svetovom samite o trvalo udržateľnom rozvoji, ktorý sa konal v Johannesburgu v roku 2002. Varšavská konferencia sa zameria na tieto témy: - lesy, drevo a energia, - lesy a voda. Plánuje sa, že sa na nej ministrom predloží všeobecná deklarácia a dve uznesenia týkajúce sa jednotlivo uvedených tém. Hoci navrhovaná deklarácia ani uznesenia nebudú mať štatút dohovoru, pomerne podrobné príslušné texty môžu napriek tomu ovplyvniť opatrenia, ktoré prijmú účastníci konferencie. Navyše sa plánuje predložiť ministrom dve vyhlásenia, ktoré by mali prijať konsenzom, týkajúce sa zorganizovania celoeurópskeho týždňa lesov v roku 2008 a problému lesných požiarov. Do prípravnej fázy tejto konferencie sa aktívne zapojili príslušné útvary Komisie, aby pripravili deklarácie a uznesenia, ktoré nie sú právne záväzné. Účasť Spoločenstva ako takého na konferencii je veľmi žiaduca, vlastne potrebná, s prihliadnutím na tieto skutočnosti: - konferencia sa zaoberá implementáciou na európskej úrovni medzinárodných záväzkov, ktoré neprijali len členské štáty, ale aj Európske spoločenstvo; - Európskeho spoločenstva ako signatára štrasburského, helsinského, lisabonského a viedenského uznesenia sa priamo týkajú ďalšie kroky a ich implementácia; - vďaka štrasburskému, helsinskému, lisabonskému a viedenskému uzneseniu a uzneseniu zvažovanému pre Varšavu si krajiny Európy vytýčia pomerne podrobné usmernenia týkajúce sa politiky v oblasti lesného hospodárstva, stanovia si široké ciele a posilnia koordináciu a spoluprácu v tejto oblasti. To je v súlade s uznesením Rady z 15. decembra 1998 o stratégii lesného hospodárstva pre Európsku úniu[1]. Toto uznesenie identifikuje ako podstatný prvok stratégie lesného hospodárstva EÚ potrebu zlepšiť koordináciu a spoluprácu vo všetkých oblastiach politík týkajúcich sa odvetvia lesného hospodárstva medzi Komisiou a členskými štátmi, ako aj medzi členskými štátmi; - témy konferencie súvisia s oblasťami čiastočne pokrytými opatreniami Spoločenstva v odvetví lesného hospodárstva, predovšetkým tými, ktoré sa týkajú nariadenia o rozvoji vidieka[2], šiesteho environmentálneho akčného programu[3], siedmeho rámcového programu pre výskum a technologický rozvoj[4] a akčného plánu EÚ pre lesy[5]. Tematika konferencie spadá aj do rámca návrhu Komisie, ktorý viedol k „Energetickej politike pre Európu“ schválenej Európskou radou[6]. V dôsledku toho Komisia vyzýva Radu, aby rozhodla takto: 1. Komisia sa zúčastní, v zastúpení Európskeho spoločenstva a spolu s členskými štátmi, na piatej ministerskej konferencii o ochrane lesov v Európe, ktorá sa má konať vo Varšave 5., 6. a 7. novembra 2007. 2. Komisia podpíše pripojené akty, ktoré vyplynú z konferencie. Podpis Komisie neznamená zaviazanie sa na spoločné opatrenia, ktoré presahujú rámec kompetencií Spoločenstva. AKTY PIATEJ MINISTERSKEJ KONFERENCIE O OCHRANE LESOV V EURÓPE - Varšavská deklarácia; - Varšavské uznesenie č. 1: lesy, drevo a energia, - Varšavské uznesenie č. 2: lesy a voda. ĎALŠIE DOKUMENTY: - Ministerské vyhlásenie k celoeurópskemu týždňu lesov 2008 - Ministerské vyhlásenie k lesným požiarom. [1] Ú. V. ES C 56, 26.2.1999, s. 1. [2] Nariadenie Rady (ES) č. 1698/2005 (Ú. v. EÚ L 277, 21.10.2005, s. 1). [3] Rozhodnutie č. 1600/2002/ES (Ú. v. ES L 242, 10.9.2002, s. 1). [4] Rozhodnutie č. 1982/2006/ES (Ú. v. EÚ L 412, 30.12.2006, s. 1). [5] KOM(2006) 302 v konečnom znení. [6] Zasadnutie Európskej rady v Bruseli 8.-9. 3.2007.